CELEX: 62012CN0611
Language: el
Date: 2012-12-31 00:00:00
Title: Υπόθεση C-611/12 P: Αναίρεση που άσκησε στις 31 Δεκεμβρίου 2012 ο Jean-François Giordano κατά της αποφάσεως που εξέδωσε το Γενικό Δικαστήριο (πέμπτο τμήμα) στις 7 Νοεμβρίου 2012 στην υπόθεση T-114/11, Giordano κατά Επιτροπής

9.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 71/9
            
         Αναίρεση που άσκησε στις 31 Δεκεμβρίου 2012 ο Jean-François Giordano κατά της αποφάσεως που εξέδωσε το Γενικό Δικαστήριο (πέμπτο τμήμα) στις 7 Νοεμβρίου 2012 στην υπόθεση T-114/11, Giordano κατά Επιτροπής
   (Υπόθεση C-611/12 P)
   2013/C 71/15
   Γλώσσα διαδικασίας: η γαλλική
   
      Διάδικοι
   
   
      Αναιρεσείων: Jean-Francois Giordano (εκπρόσωποι: D. Rigeade και A. Scheuer, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα του αναιρεσείοντος
   
   Ο αναιρεσείων ζητεί από το Δικαστήριο:
   
               —
            
            
               να αναιρέσει την απόφαση που εξέδωσε στις 7 Νοεμβρίου 2012 το Γενικό Δικαστήριο της Ευρωπαϊκής Ένωσης στην υπόθεση T-114/11.
            
         Κατά συνέπεια:
   
               —
            
            
               να διαπιστώσει ότι η έκδοση του κανονισμού (ΕΚ) 530/2008, της 12ης Ιουνίου 2008 (1), της Επιτροπής των Ευρωπαϊκών Κοινοτήτων, προκάλεσε ζημία στον Jean-François Giordano·
            
         
               —
            
            
               να υποχρεώσει την Επιτροπή να καταβάλει στον Jean-François Giordano το ποσό των πεντακοσίων σαράντα δύο χιλιάδων πεντακοσίων ενενήντα τεσσάρων ευρώ (542 594 EUR) ως αποζημίωση, με τους νόμιμους τόκους υπερημερίας και τους τόκους επί της κεφαλαιοποιήσεως των τόκων·
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         
      Λόγοι αναιρέσεως και κύρια επιχειρήματα
   
   Ο αναιρεσείων προβάλλει έξι λόγους προς στήριξη της αιτήσεως αναιρέσεως που άσκησε.
   Πρώτον, εκτιμά ότι το Γενικό Δικαστήριο υπέπεσε σε πλάνη, καθόσον έκρινε ότι η ζημία την οποία αυτός φέρεται ότι υπέστη δεν είναι πραγματική και βέβαιη, ενώ η πρόωρη λήξη της περιόδου αλιείας του προκάλεσε ζημία συνιστάμενη στην απώλεια ευκαιρίας λόγω του γεγονότος ότι δεν μπόρεσε να αλιεύσει το σύνολο της αντιστοιχούσας ποσοστώσεως.
   Δεύτερον, ο αναιρεσείων εκτιμά ότι το Γενικό Δικαστήριο παρέβη το άρθρο 7, παράγραφος 1, του κανονισμού (ΕΚ) 2371/2002 (2) και υπέπεσε σε πρόδηλη πλάνη εκτιμήσεως. Κατά το άρθρο 7 του προαναφερθέντος κανονισμού, μόνον μια σοβαρή απειλή για τη διατήρηση των υδάτινων πόρων παρέχει στην Επιτροπή την εξουσία να λαμβάνει επείγοντα μέτρα. Όμως, η Επιτροπή δεν αποδεικνύει ότι κατά τη διάρκεια της περιόδου αλιείας τόνου για το έτος 2008 υπήρξε αλιεία εκτός ποσοστώσεως.
   Τρίτον, η έκδοση του κανονισμού (ΕΚ) 530/2008 είχε ως αποτέλεσμα τον περιορισμό της δραστηριότητας του αναιρεσείοντος κατά παράβαση του άρθρου 15, πρώτο εδάφιο, του Χάρτη των Θεμελιωδών Δικαιωμάτων, το οποίο ορίζει ότι κάθε πρόσωπο έχει δικαίωμα να εργάζεται και να ασκεί το επάγγελμα, το οποίο επιλέγει ή αποδέχεται ελεύθερα.
   Τέταρτον, η έκδοση του κανονισμού (ΕΚ) 530/2008, ο οποίος απαγορεύει την αλίευση τόνου από 16ης Ιουνίου 2008, παραβιάζει την αρχή της ασφαλείας δικαίου, ενώ ο ενδιαφερόμενος θα έπρεπε να υπόκειται σε σαφείς και σταθερούς κανόνες.
   Κατά πέμπτο λόγο, η έκδοση του κανονισμού (ΕΚ) 530/2008 παραβιάζει την αρχή της προστασίας της δικαιολογημένης εμπιστοσύνης. Κατά τον αναιρεσείοντα, ο ενδιαφερόμενος πρέπει πράγματι να διαθέτει εύλογη διαβεβαίωση όσον αφορά τις αναληφθείσες δεσμεύσεις. Δεδομένου ότι η αλίευση τόνου επιτρεπόταν αρχικώς στη Γαλλία έως τις 30 Ιουνίου 2008, ο αναιρεσείων μπορούσε θεμιτώς να προσδοκά ότι θα μπορεί να ασκεί τη δραστηριότητά του μέχρι την ημερομηνία αυτή.
   Τέλος, η έκδοση του κανονισμού (ΕΚ) 530/2008 είναι αντίθετη προς το δικαίωμα ιδιοκτησίας του αναιρεσείοντος, το οποίο πάντως προστατεύεται με το πρώτο πρόσθετο πρωτόκολλο της ΕΣΔΑ. Δεδομένου ότι ο προερχόμενος από αλιεία τόνος συνιστά αγαθό κατά την έννοια του άρθρου αυτού, η πρόωρη λήξη της περιόδου αλιείας προκάλεσε σοβαρή οικονομική απώλεια στον αναιρεσείοντα και τον αποστέρησε από την κτήση πιθανής απαιτήσεως.
   
      (1)  Κανονισμός (ΕΚ) 530/2008 της Επιτροπής, της 12ης Ιουνίου 2008, για τη θέσπιση επειγόντων μέτρων όσον αφορά τα σκάφη γρι-γρι που αλιεύουν τόνο στον Ατλαντικό Ωκεανό, ανατολικά του γεωγραφικού μήκους 45 °Δ, και στη Μεσόγειο (ΕΕ L 155, σ. 9).
   
      (2)  Κανονισμός (ΕΚ) 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (ΕΕ L 358, σ. 59).